  Виталий Пронин Ма лэсьтӥське Россиын, калыкъёс тупаса мед улозы шуыса? Мар уг тырмы та удысын? Кыӵе югдур Удмуртиын? Та но мукет юанъёсты ӝутӥзы этнологъёс но антропологъёс котырес ӝӧк сьӧрын. Кивалтӥсьёс но тодосчиос - одӥг ӝӧк сьӧрын.Котырес ӝӧкез нуизы Россиысь калыкъёсын ужанъя азьвыл министр  В. Зорин, Россиысь Антропологъёслэн но этнологъёслэн ассоциациенызы кивалтӥсь А. Загребин. Ӝӧк сьӧры люкаськизы шаерысьтымы йӧскалык политикая министрлэсь ужзэ быдэсъясь Л. Буранова, Россиысь калыкъёслэн ассамблеяенызы кивалтӥсь С. Смирнова, Кун Думаысь калыкъёсын ужанъя комитетлэн кивалтӥсез И. Гильмутдинов но мукетъёсыз.Нырысь ик тодосчиос но кивалтӥсьёс тодматскизы Удмуртиысь йӧскалык политикаен. Лариса Буранова вераз: шаерамы зол ужало егитъёслэн огазеяськонъёссы, ортчыло Пельмень-fest но мукет ужрадъёс. Соос пыр адямиос адӟо: удмурт  - со вашкала ӧвӧл, со туала! Озьы калык пӧлын удмурт кыллэн но культуралэн данэз ӝутӥське. Кылсярысь, 2000-тӥ аръёсы, школаосын удмурт кылэз одно ик дышетоно шуыса, 6 процентэз адямиос веразы, кылем арын со лыдпус 50 процентлэсь ятыр луиз.- Ваньмыз кутске гуртысен. Ёросады ужало-а калык кусыпъёсты радъясь ёзъёс? - соку ик юан сётӥз Ильдар Гильмутдинов.- Со тужгес ляб интымы, - валэктӥз Л. Буранова. - Вань ёросъёсын кылдытэмын консультативной кенешъёс, но тросэз соос кыл вылын гинэ тыршо. Ми министерствоысь ужасьёсты отчы лэзьяськомы, адямиосты мед дышетозы шуыса. Но таин тырмыт ӧвӧл.- Ёрос администрация азе элькунлы законэн чурыт куронъёс пуктоно, вань стратегиосты, вань программаосты мед быдэстозы шуыса. Косыса гинэ консультативной кенешъёсты уд ужаты.  Кылсярысь, Татарстанын вань сыӵе закон, отын ёросъёсы коньдон но лэзьяло, кылзэс но юало. Валамон, тросэзлэн улосъёслэн уксёзы ӧвӧл ёросъёслы юрттӥськыны. Вань мукет сюрес. Кулэ федерал законъёсы воштонъёс пыртыны, федерал центрысь уксё мед вуоз шуыса. Калык кусыпъёслы уксёез жаляны уг яра.Арысь аре пичи калыкъёслэн лыдзы кулэсме, адямиос уг поттало ни анай кылзэс, мукет культура борды итӥсько. Тае валало тодосчиос но, кивалтӥсьёс но. Шуо: асьмелэн али кылемзэ но утьыны кулэ. Уж капчиен уг мыны. Кылсярысь, 70-лэсь уно калыкъёслэн анай кылын учебникъёссы федерал перечене пырымтэ.- Жаляса верано, улосвылъёс ас кужмынызы та ужпумез вормыны уг быгато. Дышетонъя но наукая министерство борды кулэ кылдытыны нимысьтыз департамент, со анай кылъя учебникъёсын но вырысал, дышетон удысын анай кылъя мукет ужпумъёсты но сэрттысал-пертчысал, - веранзэ азьланьтэ И. Гильмутдинов. - Янгышамы, школаослы эрик сётыса, табере соос анай кылъя  урокъёслэсь часъёссэс сётъяло мукет предметъёслы.Калыкъёсын ужан, соос куспын тупаса улонэз возён понна кулэ тодӥсь-валась адямиос. Но сыӵе специалистъёсты дышетӥсь центр ӧвӧл. Кылем арын гинэ Москваысь кун университетын усьтӥськиз пичи кафедра, отын калыкъёсын ужанъя кивалтӥсьёсты дасяло.- Тросэз законъёс малпамын, Россиын калыкъёсты, соослэсь культуразэс тодытэк. Кылсярысь, пыӵалэз дорын  возёнъя закон быдэсъяськыны кутскем бере оленеводъёс соку ик законэз тӥясьёс луизы. Мукетыз учыр: чумын улӥсьёс уг быгато усыновить карыны асьсэ ӵыжы-выжыоссэс - уго закон чумез улон интыен уг лыдъя, - шуэ Владимир Зорин.Вань керетонъёс пото асьме дышетскымтэмы бордысь. Котькуд калыклэн сям-йылолъёсыз пӧртэмесь, ми соос сярысь ум тодӥське. Арысь аре Россие вуо пӧртэм странаосысь адямиос - ужаны, улыны яке шутэтскыны.- Асьмелы азьвыл ик кулэ ни вал мигрантъёс сярысь закон кутыны, нош ми со сярысь али гинэ малпаськыны кутским, - шуэИ. Гильмутдинов. - Миграция котьку луоз,  но лыктэмъёс дорамы, законъёсты чакласа, кылмес но культурамес тодыса-гажаса, улыны кулэ. Соку керетонъёс но ӧжытгес луозы.- Милемлы туж кулэ книгаос, кытын валэктэмын луоз, кызьы астэ возёно со яке та калыкен, кыӵе соослэн сямзы но улон шоры учконзы, - шуэ Ижысь Эшъяськон юртысь Ирина Омелюхина. - Удмуртиын вань Эшъяськон юртъёс Глазовын, Сарапулын, Воткинскын, Можгаын, Уваын, Эграын. Соосты вань ёросъёсын усьтоно вал. Но ӧвӧл тодӥсь-валась ужасьёс, этномедиаторъёс.- Эшъяськон юртъёс - со пӧртэм калыкъёсын ужаны ӟеч амал, таӵе юртъёсты кылдытоно мукет улосвылъёсын но, - йылпумъяса вераз Светлана Смирнова. - Кужымъёсмес кулэ огазеяны: Эшъяськон юртъёслэсь, общественной огазеяськонъёслэсь, тодосчиослэсь, югдурез утисьёслэсь, кун кивалтӥсьёслэсь.Мария Векшина    